ORDE do 30 de novembro de 2004 pola que se convoca e regula o réxime de concesión de subvencións ás federacións deportivas galegas para o ano 2005.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 02/12/2004

A Consellería de Familia, Xuventude, Deporte e Voluntariado co fin de que as federacións deportivas galegas poidan levar adiante o seu labor de promoción e desenvolvemento deportivo, regula a concesión de subvencións en réxime de concorrencia competitiva con cargo á aplicación orzamentaria 14.04.355-A.480.0 dos orzamentos xerais da Comunidade Autónoma de Galicia para o ano 2005. No entanto, co fin de facer efectivo o principio de coordinación e cooperación entre as distintas administracións públicas, a Consellería de Familia, Xuventude, Deporte e Voluntariado poderá asinar con estas
convenios de cooperación dirixidos a ampliar, dentro dos seus respectivos ámbitos territoriais, as dotacións económicas asignadas a determinados programas incluídos nesta orde. A necesidade de evitar a paralización destas actividades nos primeiros meses do ano, período de maior traballo da tempada deportiva, obriga a tramitar esta orde como expediente anticipado de gasto e de acordo co procedemento establecido para tal fin na Orde do 11 de febreiro de 1998 modificada polas ordes do 27 de novembro de 2000 e do 25 de outubro de 2001, pola que se regula a tramitación anticipada de expedientes de gasto. Con este fin
DISPOÑO:
Artigo 1º.-Obxecto e créditos.
As subvencións que se regulan ao abeiro desta orde irán destinadas ao fomento da actividade deportiva federada e doutras actividades de especial transcendencia social que contribúan á promoción deportiva no ámbito da Comunidade Autónoma de Galicia e atenderanse con cargo á aplicación orzamentaria 14.04.355-A.480.0 dos orzamentos xerais da Comunidade Autónoma de Galicia para o ano 2005, ata un máximo de cinco millóns cincocentos mil euros (5.500.000 A).
Este crédito poderá variarse en función das solicitudes presentadas, sen que en ningún caso supere os orzamentos da Comunidade Autónoma de Galicia para o ano 2005, no referido concepto.
Os créditos referidos neste artigo poderán ser incrementados con achegas económicas destinadas por outras institucións públicas para apoiar calquera dos programas que regula esta orde e que sexan resultado de convenios que se formalicen con cada unha delas.
As axudas concedidas ao abeiro desta orde poderán ser concorrentes con outras axudas ou subvencións doutras administracións ou entes públicos ou privados, e en ningún caso, o importe total da suma de axudas concedidas para o mesmo fin poderá superar a totalidade do gasto subvencionado.
Artigo 2º.-Destinatarios.
Poderán solicitar subvencións ao abeiro desta orde as federacións deportivas galegas inscritas no Rexistro de Asociacións Deportivas e Deportistas de Galicia, da Dirección Xeral para o Deporte, para os programas que se prevén no artigo 3º desta orde.
Artigo 3º.-Solicitudes.
As solicitudes formalizaranse no impreso oficial, segundo o modelo que se xunta a esta orde como anexo I. Achegarase tamén a seguinte documentación:
a) Proxecto de actividade por programas (segundo o modelo proporcionado pola Dirección Xeral para o Deporte).
Programa I. Gastos xerais.
1.1. Gastos de persoal detallado por funcións.
1.2. Gastos en bens correntes e servizos.
1.3. Outros gastos.
Programa II. Actividade ordinaria.
2.1. Convocatoria e organización de competicións oficiais.
2.2. Participación en competicións ou actividades nacionais (seleccións galegas, campionatos ou actividades nacionais e internacionais).
2.3. Outras actividades.
2.4. Contexto deportivo.
Programa III. Docencia.
3.1. Cursos de formación de técnicos deportivos, árbitros e outras actividades (seminarios, xornadas técnicas, ...).
Programa IV. Tecnificación.
4.1. Plan de tecnificación. Proxecto detallado do programa das actividades a desenvolver (obxectivos, deportistas que participan, método de detección de talentos, cualificación dos técnicos, programa de traballo e sistema de avaliación ...).
Programa V. Programa de axudas a clubs.
5.1. Proposta de baremo de reparto.
5.2. Proposta de axudas por club.
Programa VI. Outros proxectos de especial relevancia.
6.1. Organización de grandes eventos.
6.2. Programas de axudas, bolsas, premios ou incentivos a deportistas.
6.3. Deporte en idade escolar.
6.4. Outros proxectos.
b) Proxecto xeral de orzamentos de gastos e ingresos totais da federación (segundo o documento aportado pola Dirección Xeral para o Deporte).
-Balance do estado económico da federación. Patrimonio do que dispón (locais, instalacións deportivas, bens e equipamentos).
-Proxecto de orzamento de gastos da federación desagregado por programas e epígrafes para o exercicio 2005.
-Proxecto de orzamento de ingresos da federación desagregado por programas.
-Distribución territorial do gasto asignado ás delegacións, se é o caso.
c) Declaración de conxunto de todas as solicitudes de subvencións efectuadas ou concedidas, para o mesmo proxecto doutras institucións ou administracións públicas (segundo o documento proporcionado pola Dirección Xeral para o Deporte).
Artigo 4º.-Presentación de solicitudes.
As solicitudes presentaranse no rexistro xeral da Consellería de Familia, Xuventude, Deporte e Voluntariado, nos rexistros das súas delegacións provinciais, no rexistro da Dirección Xeral para o Deporte (Estadio Multiúsos de San Lázaro, s/n, 15781 Santiago de Compostela), ou ben por calquera outro dos medios previstos no artigo 38.4º da Lei de réxime xurídico das administracións públicas e do procedemento administrativo común.
O prazo de presentación das solicitudes rematará aos corenta días hábiles, contados a partir do seguinte ao da publicación desta orde no Diario Oficial de Galicia.
Co fin de que se realicen as oportunas correccións, poderase solicitar a ampliación de cantos datos se coide oportunos nun prazo de dez días hábiles a partir da data da súa notificación.
Se así non se fixera terase por desistida a súa petición, logo de resolución, de acordo co previsto no artigo 71 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
Artigo 5º.-Comisión avaliadora.
Unha vez recibida a documentación das solicitudes de subvención, a Dirección Xeral para o Deporte da Consellería de Familia, Xuventude, Deporte e Voluntariado convocará a comisión avaliadora, encargada de avaliar, que estará formada polas seguintes persoas:
1. Composición da comisión avaliadora:
Presidente: subdirector xeral para o Deporte, ou persoa en quen delegue.
Vogais:
-Os xefes do Servizo de Deportes das delegacións provinciais da Consellería de Familia, Xuventude, Deporte e Voluntariado.
-3 técnicos da Dirección Xeral para o Deporte.
Secretario: un funcionario da Dirección Xeral para o Deporte.
Así mesmo, para aqueles programas nos que outras administracións públicas participen mediante convenios de cooperación, e exclusivamente no que respecte a eses programas e os seus correspondentes ámbitos territoriais, formarán parte desta comisión avaliadora dous representantes designados por cada unha daquelas.
2. Serán funcións da comisión avaliadora:
a) Avaliar as solicitudes presentadas e a documentación achegada polas federacións, segundo os modelos proporcionados pola Dirección Xeral para o Deporte.
b) Efectuar as propostas de concesión de subvencións elevándoas ao director xeral para o Deporte, que tralo seu exame e conforme coa proposta da
comisión avaliadora elevará a mesma á Conselleira de Familia, Xuventude, Deporte e Voluntariado, para a resolución definitiva.
c) Levantar a correspondente acta de cada sesión da comisión avaliadora polo secretario dela.
Artigo 6º.-Criterios de concesión para as subvencións.
Para a elaboración da proposta de concesión das subvencións a comisión avaliadora terá en conta os seguintes criterios atendendo ao seguinte baremo:
a) De carácter xeral: 40 puntos.
-Natureza da modalidade deportiva: 6 puntos.
-Nivel de realización dos programas subvencionados nos exercicios anteriores: 5 puntos.
-Grao de coherencia entre as actividades proxectadas e as realizadas perante o exercicio 2004: 5 puntos.
-Memoria xustificativa estruturada por programas das actividades subvencionadas: 5 puntos.
-Estrutura da federación; adecuación desta á realidade da modalidade deportiva: 5 puntos.
-Capacidade de xerar recursos externos: 5 puntos.
-Orzamento global da federación: 3 puntos.
-Viabilidade económica actual; nivel de endebedamento: 3 puntos.
-A percepción de subvencións acadadas doutras institucións públicas: 3 puntos.
b) Para o proxecto de actividades: un total de 60 puntos divididos nos seguintes programas.
Programa I. Gastos xerais: 10 puntos.
1.1. Avaliación do custo de mantemento da estrutura federativa: 5 puntos.
1.2. Porcentaxe da subvención que se adica a actividade e o sostemento da estrutura: 3 puntos.
1.3. Vertebración territorial da federación: 2 puntos.
Programa II. Actividade ordinaria: 15 puntos.
2.1. Cantidade e calidade das actividades deportivas organizadas pola federación ademais daquelas nas que participa: 6 puntos.
2.2. Posto que ocupa a federación no contexto autonómico e nacional, número de licenzas, número de clubs de categoría nacional e número total de clubs afiliados á federación: 4 puntos.
2.3. Accións para ampliar a base de practicantes: 3 puntos.
2.4. Postos acadados polas seleccións autonómicas: 2 puntos.
Programa III. Docencia: 5 puntos.
3.1. Número e nivel dos cursos que se van realizar (técnicos, árbitros e outros): 3 puntos.
3.2. Relevancia das actividades que se van realizar: 2 puntos.
Programa IV. Tecnificación: 15 puntos.
4.1. Análise, cumprimento e resultados de programas subvencionados en anteriores exercicios: 4 puntos.
4.2. Programación de actividades (concentracións, intercambios ...): 3 puntos.
4.3. Planificación do traballo que se vai realizar: 2 puntos.
4.3. Obxectivos a curto e medio prazo: 2 puntos.
4.4. Criterios e proceso de detección e selección de talentos: 2 puntos.
4.5. Cualificación dos técnicos: 1 punto.
4.6. Nivel dos deportistas: 1 punto.
Programa V. Programa de axudas a clubs: 5 puntos.
5.1. Adecuación do baremo ao fomento da modalidade deportiva, tanto a cantidade como a calidade da actividades deportivas nas que participan ou organizan: 3 puntos.
5.2. Relevancia e nivel deportivo das competicións nas que participen os clubs: 2 puntos.
Programa VI. Outros proxectos de especial relevancia: 10 puntos.
6.1. Promoción e dinamización do deporte en idade escolar. Desenvolvemento e organización: 4 puntos.
6.2. Interese e relevancia dos proxectos que se presenten de carácter nacional ou internacional: 3 puntos.
6.3. Eventos novos de especial interese para a promoción da modalidade deportiva a nivel autonómico: 3 puntos.
A proposta de concesión das subvencións realizarase en concorrencia competitiva entre as solicitudes, dando prioridade ás que se adecuen aos obxectivos dos plans xerais da Consellería de Familia, Xuventude, Deporte e Voluntariado.
Artigo 7º.-Resolución e comunicación.
A Dirección Xeral para o Deporte, a través do seu director elevará proposta á conselleira de Familia, Xuventude, Deporte e Voluntariado para a resolución definitiva das subvencións.
Non obstante, a comisión avaliadora, á vista da documentación presentada e ante a súa complexidade, poderá elevar propostas de resolución por programas e dentro destes, por ámbitos territoriais, co fin de lles dar cumprimento aos convenios que a Consellería de Familia, Xuventude, Deporte e Voluntariado poderá subscribir coas entidades subvencionadas nos que se recollan as condicións das subvencións outorgadas, así como as obrigas ás que se comprometen.
A resolución das subvencións seralles notificada aos solicitantes nun período de catro meses, contado desde o día seguinte á data de publicación desta orde no Diario Oficial de Galicia. Esgotado o dito prazo sen resolución expresa, deberá entenderse desestimada a petición correspondente.
As resolucións das axudas poderán ser modificadas no caso de que resulten alteradas as condicións que se tiveron en conta para a súa concesión, logo de instrución do correspondente expediente e logo de audiencia ao interesado.
Esta convocatoria, as súas bases e cantos actos administrativos se deriven dela, poderán ser impugnados polos interesados nos casos e na forma establecida na Lei 30/1992, do 26 de novembro, de réxime xurídico das administracións públicas e do procedemento administrativo común. Caberá interpoñer recurso potestativo de reposición de acordo cos artigos 116 e 117 da devandita lei.
O recurso contencioso administrativo rexerase pola Lei 29/1998, do 13 de xullo, reguladora da xurisdición contencioso administrativa; poderá interpoñerse no prazo de dous meses a partir do día seguinte da resolución ante a sala do contencioso administrativo do Tribunal Superior de Xustiza de Galicia.
Artigo 8º.-Xustificación e aboamento das subvencións.
As federacións deportivas galegas, unha vez resoltas as subvencións que lles correspondan, poderán recibir, en concepto de anticipo de pagamento, o cincuenta por cento da contía outorgada. A aplicación deste anticipo xustificarase posteriormente mediante certificación expedida polo secretario da federación, co visto e prace do seu presidente, na que se especificarán a relación numerada dos perceptores, co seu número de CIF ou NIF, contía e motivo do gasto realizado por programas, segundo o proxecto aprobado e acompañarase das facturas orixinais do gasto incorrido, tamén numeradas segundo a relación de perceptores.
As federacións deportivas galegas, unha vez xustificado o devandito anticipo, poderán tramitar pagamentos parciais ata completar o oitenta por cento da subvención, ou proceder á liquidación total da subvención.
Para a percepción dos pagamentos parciais, os beneficiarios deberán presentar unha certificación expedida polo seu secretario, co visto e prace do presidente, na que se faga constar o importe do pagamento que solicita, coa relación detallada do gasto realizado por programas, segundo o proxecto aprobado, e as facturas orixinais do gasto incorrido.
Para a percepción do resto da subvención, unha vez rematada a actividade e, en todo caso, antes do 30 de novembro de 2005, os beneficiarios presentarán:
1. Unha memoria formalmente estruturada por programas (relación de actividades, datas, compoñen
tes, técnicos ...), segundo o documento que proporciona a Dirección Xeral para o Deporte, na que se relacionen as actividades realizadas de acordo co proxecto subvencionado.
2. Certificación expedida polo secretario da federación, co visto e prace do seu presidente, na que se faga constar a aplicación definitiva dos fondos. Na certificación especificaranse a relación numerada dos perceptores, co número de CIF ou NIF, contía e motivo do gasto.
3. Facturas orixinais do gasto incorrido segundo a certificación do secretario da federación e numeradas de acordo coa relación de perceptores.
4. Declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto das distintas administracións públicas competentes ou calquera dos seus organismos, entes ou sociedades.
Artigo 9º.-Obrigas das entidades ás que se concede subvención.
a) Comunicarlle á Consellería de Familia, Xuventude, Deporte e Voluntariado, a obtención de subvencións ou axudas para as mesmas finalidades, procedentes de calquera Administración ou de entes públicos.
b) Non modificar o programa aprobado da actividade subvencionada sen a expresa autorización da Consellería de Familia, Xuventude, Deporte e Voluntariado.
c) Facilitar á Consellería de Familia, Xuventude, Deporte e Voluntariado, Dirección Xeral para o Deporte a comprobación e control das actividades que se subvencionan con cargo a esta orde. Ademais a consellería poderá encargar a realización de auditorías ou de verificacións contables ás entidades receptoras de subvencións, con aviso previo de quince días hábiles antes da data da realización.
Así mesmo, os beneficiarios de subvención quedan sometidos ás actuacións de control financeiro que lle correspondan á Consellería de Economía e Facenda e as previstas na lexislación do Consello e ou do Tribunal de Contas.
d) Facer constar en toda a publicidade xerada polas actividades obxecto da axuda que se recibiu subvención da Consellería de Familia, Xuventude, Deporte e Voluntariado, Dirección Xeral para o Deporte, utilizando para elo a normativa de imaxe corporativa da Xunta de Galicia.
e) Adhesión obrigatoria ao código de conduta deportiva elaborado pola Consellería de Familia, Xuventude, Deporte e Voluntariado, que previamente á mencionada adhesión, será posto en coñecemento de todos os posibles destinatarios da subvención.
Artigo 10º.-Reintegros das subvencións.
En caso de que o beneficiario da subvención incumprise o disposto nesta orde, ou concorrer
algunha das causas establecidas no artigo 19 do Decreto 287/2002, do 21 de novembro, a Consellería de Familia, Deporte e Voluntariado poderá solicitar o reintegro da subvención concedida, logo da audiencia do interesado. Neste caso, o beneficiario non poderá solicitar outra subvención mentres non sexa devolta a anterior, no suposto de que fose anulada, de acordo co réxime previsto no artigo 78.9º do texto refundido da Lei de réxime financeiro e orzamentario de Galicia (Decreto lexislativo 1/1999, do 7 de outubro).
Artigo 11º
Nos aspectos non contidos nesta orde, haberá que aterse ao disposto no artigo 78 do texto refundido da Lei de réxime financeiro e orzamentario de Galicia (Decreto lexislativo 1/1999, do 7 de outubro), e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións adicionais
Primeira.-Os créditos que amparan esta orde figuran no programa 355-A, fomento da actividade deportiva, do proxecto de Lei de orzamentos xerais da Comunidade Autónoma de Galicia para o ano 2005.
Segunda.-A suma dos créditos empregados para atender esta orde non poderá exceder dos créditos consignados na aplicación orzamentaria 14.04.355-A.480.0 dos orzamentos xerais da Comunidade Autónoma de Galicia para o ano 2005.
Os créditos referidos nesta orde poderán ser incrementados con achegas económicas destinadas por outras institucións públicas para apoiar calquera dos programas que regula esta orde, e que sexan resultado de convenios que se formalicen con cada unha delas.
Terceira.-A teor do disposto na Orde do 11 de febreiro de 1998, modificada polas ordes do 27 de novembro de 2000 e do 25 de outubro de 2001 da Consellería de Economía e Facenda, sobre a tramitación anticipada dos expedientes de gasto, a resolución desta liña de subvencións non será notificada ata que non resulten aprobados os créditos adecuados e suficientes que amparen o correspondente gasto, con cargo aos orzamentos definitivos da Comunidade Autónoma de Galicia para o ano 2005.
Disposicións derradeiras
Primeira.-Autorízase a Dirección Xeral para o Deporte para ditar cantas disposicións sexan necesarias para o mellor desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de novembro de 2004.
Pilar Rojo Noguera
Conselleira de Familia, Xuventude,
Deporte e Voluntariado
CONSELLERÍA DE XUSTIZA, INTERIOR E ADMINISTRACIÓN
LOCAL